Vonke spat wanneer Bokke die All Blacks pakVergeet van die Wallabies, Poemas en Hane, vergeet van Engeland, Wallis en die Iere … wanneer die All Blacks deur Suid-Afrika toer of ʼn toetswedstryd teen die Springbokke speel, het die land rugbykoors. Dit was nog altyd die span wat die maatstaf gestel het, teen wie ʼn mens jouself wil opweeg, die span waarvoor jy (in die ou dae) deur die nag buite die stadion se hekke sou slaap om twee toetskaartjies te bekom. Die Springbokke en die All Blacks het sedert 1921, toe hulle die eerste keer kragte gemeet het, reeds 96 keer teen mekaar gespeel. Vir kennisname, die All Blacks was 57 keer aan die wenkant, die Bokke 36 keer en drie toetswedstryde het gelykop geëindig. In Suid-Afrika was die Bokke 25 keer aan die wenkant, die All Blacks 23 keer met een kragmeting gelykop. Dis hoekom al die kaartjies vir Saterdag se toetswedstryd in die Rugbykampioenskap op Loftus Versfeld opgeslurp is, al het die All Blacks reeds die Rugbykampioenskap gewen toe hulle vroeg Sondagoggend (SA tyd) in Buenos Aires die Poemas geklop het. Dit maak nie saak nie, dit sal Saterdag op Loftus oorverdowend wees wanneer die Bokke uitdraf, die bloed sal bruis wanneer die All Blacks Saterdag die haka uitvoer, wanneer Eben Etzebeth of Pieter-Steph du Toit vir Beauden Barrett raakduik. Dis waar helde gebore is, soos in 1949 toe Okey Geffin die All Blacks voos geskop het, waar Hennie van Zyl in 1960 om die All Blacks se heelagter, Don Clarke, gehol het. Dis waar Joggie Jansen in 1970 vir Wayne Cottrell disnis geduik het, en Gerald Bosch in 1976 vir 33 van die Bokke se 55 punte gesorg het. Die Bokke het die reeks met 3-1 gewen en net vier drieë gedruk, maar wat maak dit saak as die All Blacks uitoorlê kan word. Wat van Ray Mordt se drie drieë in 1981 in Auckland – wie sal ooit Joel Stransky se wenskepdoel in 1995 kan vergeet? Daar was donker dae, soos in 2017 toe die Bokke met 57-0 in Albany afgeslag is, toe hulle in 2003 met 16-52 op Loftus verloor het, toe hulle in 2016 met 16-57 op Kings Park slae gekry het. Maar daar was ook heuglike dae, soos in 1995 se Wêreldbeker-eindstryd, soos in 2000, toe die Bokke die All Blacks met 46-20 op Ellispark geklop (en ses drieë gedruk) het, soos die oorwinning van 40-26 in 2004 (weer op Ellispark). Die slag toe die Bokke in 2008 vir die eerste keer in Dunedin kon wen (30-28) en onlangs, toe die Bokke die All Blacks ŉ paar weke gelede met 36-34 in Wellington getroef het. Wanneer die Springbokke teen die All Blacks speel, al is dit die 41ste keer sedert 2000, is dit ʼn belewenis – wen of verloor.